Поштовани ученици 6. разреда,

знам да радите на свом пројектном задатку чији је рок завршетка 4. мај, такође треба да пратите часове на ТВ-у, и да пишете у вашу свеску материјал који постављам.

Колико данас на свету има држава? (194)

Која држава је највећа по површини територије а која по броју становника?

Колико држава има у Европи? (погледајте политичку карту Европе у вашим атласима)

Данашња лекција носи назив ЕВРОПА – положај, име и величина континента

ЕВРОПА – континент са три стране оивичен морима, а са четврте везан са Азијом. Простире се од поларне области на северу до суптропске на југу, захватајући углавном умерену зону. У западном и јужном делу Европе, преовлађује рашчлањена висија (Пиринеји, Алпи, Апенини, Динариди итд.) док је северни део средње Европе , као и источна Европа углавном низијски. Западна Европа је под јачим океанским утицајем, док је исток континенталан. Веће европске реке су пловне (Рајна, Дунав, Волга). Под шумом су северни делови континената. Од рудног блага значајнији су угаљ, гвоздена руда, калијева со. У привредном погледу Европа представља један од привредно најразвијенијих делова света.

ИМЕ Европа дошло је преко Феничана у Грчку (ereb – залазак сунца). Европа је у ствари полуострвски део Евроазије и највећим својим делом лежи у умереном топлотном појасу. Има средишни положај међу континентима. Са Азијом је територијално спојена. Код Гибралтара удаљена је од Африке свега 14 km. Иако просторно удаљена од Америке, Европа заузима централни положај између азијско-афричке континенталне масе и америчког континента. Такав њен положај имао је значаја за њен развитак.

У старим, традиционалним границама (до планине Урал на истоку) Европа заузима површину од 10, 5 мил. km².

Ваш задатак је да прочитате овај текст уз поглед на карту света, која се налази у атласу. Затим ћете преписати овај текст у вашу свеску, и не морате ми слати домаћи задатак, већ ћу гледати свеске у јуну (у школи, надам се).

Обратићете пажњу на следеће: називи океана и мора која запљускују Европу, Гибралтар (крајњи јужни део Шпаније, ту је Европа најближа Африци), планина Урал на истоку (природна граница између Европе и Азије).

Поздрав од наставнице географије